Diari Oficial de la Generalitat Valenciana


Sumari del DOGV 9413, del 26-08-2022 (2022/7765)

CORRECCIÓ d'errades de l'Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen les ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea-NextGenerationEU.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9413

Data del DOGV
:   26-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7765


Data del document
:   19-08-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Correcció d'errades

Correcció d'errades

 Descriptors 

:   * Conselleria de Política Territorial, Obres Públiques i Mobilitat
    * política de transports
    * ajuda pública

CORRECCIÓ d'errades de l'Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen les ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea-NextGenerationEU. [2022/7765]  
Advertits errors materials en l'ordre de referència, publicada en el Diari Oficial de la Generalitat Valenciana número 9310 de 31.03.2022, d'acord amb l'article 109.2 de la Llei 39/2015, d'1 d'octubre, del procediment administratiu comú de les administracions públiques, en els termes del Reial decret 983/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, es procedeix a la seua correcció en els termes següents:  
  
  
Primer  
En l'article 4.1 s'afig l'apartat e, amb la redacció següent:  
«e) Activitat 5: Adquisició de semiremolcs per a autopistes ferroviàries.»  
  
Segon  
En l'article 4 s'afig l'apartat 5, amb la redacció següent:  
«5. La concessió de les ajudes dels programes aprovats per aquesta ordre per a les actuacions subvencionables de l'apartat 1 d'aquest article, referides com a activitat 5, estarà condicionada a l'autorització prèvia de la Comissió Europea i als límits i criteris que s'establisca en la resolució d'autorització, sense perjudici de la resta de disposicions del dret de la Unió Europea que pogueren resultar d'aplicació, particularment les que s'aproven en l'àmbit d'execució i gestió tant del Mecanisme Europeu de Recuperació i Resiliència, com del Pla de recuperació, transformació i resiliència.»  
  
Tercer  
En l'article 6.2 s'afig l'activitat 5, amb la redacció següent:  
  
«Activitat 5. Adquisició de semiremolcs per a ús en autopistes ferroviàries.  
S'estableix una quantia unitària d'ajuda fixa de 1.000 - per a l'adquisició de semiremolcs aptes per al seu ús en autopistes ferroviàries segons les condicions i requisits inclosos a continuació. En tot cas, s'estableix un límit màxim d'ajuda de trenta (30) vehicles per destinatari últim en aquesta convocatòria, excepte persones físiques, que tindran un límit d'un (1) vehicle per destinatari últim.  
Serà actuació subvencionable l'adquisició directa o per mitjà d'operacions de finançament per lísing (arrendament financer) o per rènting (arrendament operatiu) de semiremolcs, matriculats per primera vegada a Espanya a nom del destinatari últim de l'ajuda, excepte en els casos de rènting, en els quals podrà estar matriculat a nom de l'empresa de rènting.  
Les adquisicions per mitjà d'operacions de finançament de lísing o rènting, només podran ser objecte d'ajuda a condició que:  
a) El corresponent contracte de lísing o rènting establisca una duració mínima de dos (2) anys des de la data de la seua entrada en vigor i la subscripció del qual siga, en tot cas, posterior a la data de registre de la sol·licitud de l'ajuda.  
b) La tramitació de la sol·licitud d'ajuda serà gestionada pel destinatari últim de l'ajuda.  
  
No serà necessari que l'entitat adherida, ja siga una entitat de crèdit mediadora en l'operació de lísing, una empresa de rènting, el mateix concessionari o el punt de venda, tinga la seua seu a la Comunitat Valenciana.  
c) El contracte de lísing o rènting haurà d'establir expressament que l'arrendatari és el destinatari últim de l'ajuda que s'atorgue, havent de constar en aquest, també expressament, que una vegada l'empresa de lísing o de rènting reba el pagament de l'import d'aquesta en aquella data, aplicarà el total d'aquesta ajuda bé a la reducció de les quotes de pagament o renda de l'arrendament que queden per satisfer per part de l'arrendatari o bé a reduir el principal pendent a partir del moment en què es reba l'ajuda, segons l'opció que haja triat l'arrendatari.  
  
d) El contracte recollirà que, en cas que l'import de la suma de les quotes pendents per abonar fora inferior a l'import de l'ajuda, l'excedent d'ajuda pendent d'abonar al destinatari últim haurà de ser abonat per la companyia de lísing o de rènting al destinatari últim a la finalització del contracte d'arrendament.  
L'arrendatari, com a destinatari últim de l'ajuda, serà qui haja de complir els requisits i incompatibilitats que es preveuen en aquesta ordre.  
e) En el cas de les operacions de lísing o rènting, en tots els supòsits, independentment de qui tramite l'ajuda, el destinatari últim de l'ajuda signarà un document de cessió del dret de cobrament a favor de la companyia de lísing o rènting que subscriga l'operació.  
  
A més, la data de factura de compravenda i data de matriculació, seran posteriors a la data de registre de la sol·licitud de l'ajuda. El pagament del preu del vehicle, inclòs l'abonament de possibles quantitats a compte o sota qualsevol altre concepte, haurà de ser realitzat amb posterioritat a la data de registre de la sol·licitud de l'ajuda.  
Els semiremolcs susceptibles d'ajudes hauran de complir els requisits següents:  
a) Pertànyer a la categoria O4: vehicles de la categoria O (semiremolcs) la massa màxima dels quals siga superior a 10 tones.  
b) Hauran de comptar amb el sistema Huckepak i complir els requisits següents:  
- Estar fabricats segons la norma UIC 596-5 Transport de vehicles de carretera sobre vagons. Organització tècnica. Transport de semiremolcs amb codi P o codi N sobre vagons.  
- Estar codificats segons la norma UIC 596-6 Transport de vehicles de carretera sobre vagons. Organització tècnica. Condicions de codificació de les unitats de càrrega en el transport combinat i en línies de transport combinat o la norma UNE EN 13232-3 Unitats de càrrega intermodals. Marcat Part 3. Marcats de semiremolcs utilitzats en ferrocarrils.  
- Disposar d'un ILU-CODE segons la norma UNE-EN 13258-1 Unitats de càrrega intermodals. Marcada. Part 1. Marcats d'identificació.»  
  
Quart  
En l'article 9.1 s'afig l'apartat e, amb l'enllaç URL per a la presentació de sol·licituds:  
«e) Activitat 5: Adquisició de semiremolcs per a ús en autopistes ferroviàries.  
https://www.gva.es/es/proc22834 »  
  
Cinqué  
En l'article 9.3 s'afig l'apartat e, amb la redacció següent:  
«e) Activitat 5: Adquisició de semiremolcs per a autopistes ferroviàries.  
S'iniciarà a partir del dia 1 de setembre de 2022 i finalitzarà el 31 de desembre de 2023.»  
  
Sisé  
En l'article 9.5, en l'apartat j, s'afig el subapartat e, amb la redacció següent:  
«e. Per a l'activitat 5: es detallarà, almenys, la marca, denominació comercial i categoria del vehicle objecte de l'ajuda, així com l'import de l'ajuda sol·licitada.»  
  
Seté  
En l'article 10.4 s'afig l'apartat e, amb la redacció següent:  
  
«e) Activitat 5. Adquisició de semiremolcs per a ús en autopistes ferroviàries.  
1. Certificat de classificació del vehicle emés per un organisme certificador segons UIC 596-6 o UNE-EN 13028-3 amb el número de bastidor del vehicle.  
2. Document acreditatiu o fotografia del ILU-CODE del vehicle.  
  
3. Còpia de la fitxa tècnica (targeta ITV) del vehicle.  
4. Còpia del permís de circulació del vehicle o fotocòpia del permís de circulació provisional emés per la Direcció General de Trànsit.  
  
5. Còpia de la factura de compravenda del vehicle, a nom del destinatari últim o, en els casos d'adquisicions per rènting o lísing financer, a nom de l'empresa de rènting o lísing. La data serà posterior a la de registre de la sol·licitud d'ajuda. En la factura haurà de constar la matrícula o número de bastidor, marca, denominació comercial i versió del vehicle adquirit.  
6. En el cas de rènting o lísing, s'adjuntarà addicionalment una còpia del contracte de rènting o lísing, que establisca una duració mínima de dos anys i on figure com a arrendatari d'aquest el sol·licitant d'ajuda o potencial destinatari final de l'ajuda. La data d'aquest contracte haurà de ser posterior a la data de registre de la sol·licitud d'ajuda. A més, s'inclourà expressament que l'empresa de lísing o rènting repercutirà el total de l'ajuda en les quotes de l'arrendatari que queden per abonar amb efectes des de la data en què l'empresa de lísing o rènting reba l'import de l'ajuda o reduirà el principal pendent a partir del moment en què es reba l'ajuda. En cas que l'import de la suma de les quotes pendents per abonar fora inferior a l'import de l'ajuda, el contracte de lísing o rènting haurà de recollir també la forma i termini d'abonament de l'excedent d'ajuda al destinatari últim a la finalització del contracte d'arrendament. Documents justificatius del pagament de la factura de compravenda del vehicle: es consideraran vàlids aquells justificants de pagament que permeten identificar: comprador o destinatari últim, venedor o empresa de lísing o rènting, data i número de bastidor del vehicle.  
  
7. Si l'ajuda s'haguera tramitat directament pel destinatari últim, document d'endós o de cessió del dret de cobrament en el qual autoritze l'empresa de rènting a rebre l'ajuda.  
8. Documents justificatius del pagament de la factura de compravenda del vehicle: es consideraran vàlids aquells justificants de pagament que permeten identificar:  
a) Al destinatari últim: ha de quedar clar que l'únic pagador és el destinatari final de l'ajuda.  
b) Al tercer (punt de venda o concessionari o transformador) que percep les quantitats pagades.  
c) La data de pagament (data valor) o eixida efectiva dels fons del destinatari últim de l'ajuda.  
d) El vehicle objecte de la subvenció.  
e) En els casos de rènting, a l'empresa arrendadora.  
9. Quan se supere un import de 10.000 - en l'ajuda o ajudes que pogueren ser atorgades a un mateix sol·licitant o interessat, aquest estarà obligat a aportar certificació o, si escau, declaració responsable emesos o formalitzats prèviament a la concessió de l'ajuda corresponent, justificatius que el destinatari últim de les ajudes compleix amb les seues obligacions tributàries i amb la Seguretat Social, resultant aplicable el que s'estableix en la lletra e) de l'article 9.5 d'aquesta ordre.  
  
10. Certificació que acredite les dades bancàries per a transferència de l'import de l'ajuda. El destinatari últim de l'ajuda haurà de ser titular del número de compte en el qual s'ingresse l'ajuda. Igualment, en el cas d'operacions de rènting, sempre que s'acredite el contracte, així com el justificant de pagament del vehicle i el document pel qual se cedeix el dret de cobrament, en el cas del qual el compte serà el de l'entitat de rènting. En tot cas es podran establir les mesures de control que es consideren oportunes per a comprovar que s'ha dut a terme la totalitat del pagament.»  
  
Huité  
Se substitueix el text de l'article 19 pel següent:  
«Aquesta ordre produirà efectes l'endemà de la seua publicació en el Diari Oficial de la Generalitat Valenciana.  
En tot cas, l'atorgament de les ajudes per a l'activitat 5 definida en l'apartat 1 de l'article 4 d'aquesta ordre, queden condicionades a la prèvia autorització d'aquest règim d'ajudes per part de la Comissió Europea.»  
  
València, 19 d'agost de 2022.- La consellera de Política Territorial, Obres Públiques i Mobilitat: Rebeca Torró Soler.